บอนด์คาดกนง.คงดอกเบี้ย
ตลาดตราสารหนี้คาด กนง.คงดอกเบี้ย ค่าเงินบาทส่ออ่อนต่อ หุ้นผันผวน
7 มิ.ย. 2558

ตลาดตราสารหนี้คาด กนง.คงดอกเบี้ย ค่าเงินบาทส่ออ่อนต่อ หุ้นผันผวน
รายงานข่าวจากสมาคมตลาดตราสารหนี้ไทย เปิดเผยว่า ตลาดคาดว่าการประชุมของคณะกรรมการนโยบายการเงิน (กนง.) ในวันที่ 10 มิ.ย.นี้อาจจะคงดอกเบี้ยนโยบายไว้ที่ 1.5% เช่นเดิม และติดตามตัวเลขการปรับลดคาดการณ์ผลิตภัณฑ์มวลรวมในประเทศปี 2558 ของธนาคารแห่งประเทศไทย (ธปท.)
ทั้งนี้ วันที่ 5 มิ.ย.ที่ผ่านมา นักลงทุนต่างชาติขายสุทธิ 4,364 ล้านบาท ส่งผลให้ยอดการถือหุ้น ณ สิ้นสัปดาห์ก่อน ลดลง 2,342 ล้านบาท มาอยู่ที่ 632,179 ล้านบาท
ธนาคารกสิกรไทยสรุปค่าเงินบาทในสัปดาห์ที่ผ่านมา อ่อนลงมาอยู่ที่ระดับ 33.73 บาท/เหรียญสหรัฐ จากข้อมูลเศรษฐกิจสหรัฐที่ออกมาดีกว่าที่คาด ส่วนแนวโน้มสัปดาห์ถัดไป (8-12 มิ.ย.) ประเมินกรอบการเคลื่อนไหวที่ 33.60-33.90 บาท/เหรียญสหรัฐ โดยตลาดน่าจะจับสัญญาณความเสี่ยงจากสถานการณ์ที่ผันผวนของกรีซ การประเมินสัญญาณทิศทางอัตราดอกเบี้ยสหรัฐ และผลการประชุมของ กนง. 
ด้านแนวโน้มตลาดหุ้นในสัปดาห์นี้ บริษัทหลักทรัพย์กสิกรไทย มองว่า ดัชนีมีแนวต้านที่ 1,519 และ 1,530-1,536 จุด แนวรับอยู่ที่ 1,498 และ 1,490 จุด โดยปัจจัยที่ต้องติดตาม ได้แก่ ผลการประชุม กนง. การเจรจาระหว่างกรีซและเจ้าหนี้ การรายงานข้อมูลเศรษฐกิจสหรัฐ แนะกลยุทธ์ซื้อบริเวณแนวรับ 1,450 จุด–เป้าแนวต้าน 1,550 จุด
นักวิเคราะห์บริษัทหลักทรัพย์ เอเซีย พลัส คาดว่า 2 กระแสที่อาจถูกหยิบขึ้นมาขับเคลื่อนตลาดในสัปดาห์นี้ ได้แก่ ทิศทางอัตราดอกเบี้ย ซึ่งคาดอัตราดอกเบี้ยนโยบายลงไปที่ 1-1.25% ปลายปี 2558 กดดันให้เงินบาทอ่อนค่าและสนับสนุนการส่งออก โดยเห็นว่าหุ้นบริษัท ฮานา ไมโครอิเล็คโทรนิคส (HANA) โดดเด่นให้ราคาเป้าหมาย 48 บาท และอัตราผลตอบแทนปันผล อีกกว่า 4% ส่วนอีกกระแสหนึ่งคือการเก็งกำไรหุ้นรับเหมาก่อสร้าง และให้หุ้นบริษัท ช.การช่าง (CK) โดดเด่นที่สุด ให้มูลค่าที่ 31.50 บาท
นายณัฐชาต เมฆมาสิน ผู้อำนวยการ ฝ่ายวิเคราะห์หลักทรัพย์ บล.ทรีนีตี้ มองตลาดหุ้น เดือน มิ.ย. ผันผวนหนัก เม็ดเงินลงทุนต่างชาติอ่อนแรง ปัจจัยต่างประเทศกดดัน แนะกลยุทธ์จังหวะเพิ่มน้ำหนักการลงทุนบริเวณแนวรับ 1,450 จุด และขายแนวต้าน 1,550 จุด